จีนเตรียมปฏิรูประบบคำนวณ GDP รายไตรมาส เริ่ม Q3/58
จีนเตรียมปฏิรูประบบคำนวณ GDP รายไตรมาส เพื่อให้ผลวัด GDP แม่นยำขึ้น-ติดตามความผันผวนทางเศรษฐกิจระยะสั้นได้รวดเร็วกว่า เริ่มตั้งแต่ Q3/58
10 ก.ย. 2558

สำนักงานสถิติแห่งชาติของจีน (NBS) เปิดเผยว่า จีนเตรียมปฏิรูประบบคำนวณผลิตภัณฑ์มวลรวมภายในประเทศ (GDP) รายไตรมาส เพื่อที่จะติดตามความผันผวนทางเศรษฐกิจในระยะสั้นได้ดีขึ้น
โดยตั้งแต่ไตรมาสสามของปีนี้เป็นต้นไป จีนจะคำนวณตัวเลข GDP แยกตามไตรมาส ซึ่งได้แก่ Q1 GDP; Q2 GDP; Q3 GDP และ Q4 GDP จากที่ก่อนหน้านี้คำนวณรวมกันเป็น Q1 GDP; Q1-Q2 GDP; Q1-Q3 GDP และ Q1-Q4 GDP ทั้งนี้ทาง NBS จะประกาศตัวเลข GDP รายไตรมาสในทุกๆไตรมาส
นายซู เซียนชุน รองผู้อำนวยการ NBS เปิดเผยว่า ระบบใหม่นี้สามารถวัดผล GDP รายไตรมาสได้แม่นยำกว่า ติดตามความผันผวนทางเศรษฐกิจระยะสั้นได้รวดเร็วกว่า และเป็นข้อมูลอ้างอิงที่ดีกว่าสำหรับการวิเคราะห์เศรษฐกิจและการควบคุมในระดับมหภาค
ส่วนระบบเก่าซึ่งจีนได้นำมาใช้เมื่อปี 2535 นั้น เป็นการเปิดทางให้ระบบสอดคล้องกับมาตรฐานโลก สำนักข่าวซินหัวรายงาน